**Izjava za javnost:**

**Slovenija na knjižnem sejmu v Frankfurtu (sreda, 10.- nedelja, 14. oktober 2018)**

**Javna agencija za knjigo** na frankfurtskem knjižnem sejmu, ki je največji mednarodni knjižni sejem na svetu, po februarskem podpisu pogodbe Slovenijo letos prvič predstavlja kot uradno častno gostjo sejma leta 2022.

Na slovenski nacionalni stojnici (dvorana 5.0., C103) bodo s svojo individualno mizo sodelovale založbe Goga, Miš, Pivec, Sanje in Sodobnost International, na sejmu pa imata svoji stojnici tudi Mladinska knjiga (v dvorani 6.1., D36) in Beletrina (v dvorani 5.0., A22). **Letos vabimo kar na deset dogodkov (na sejmišču in v mestu) s slovenskimi avtoricami in avtorji, ki jih je JAK organizirala v sodelovanju z mednarodnimi partnerji.**

**V sredo, 10. oktobra, ob 13. uri,** **bo na slovenski stojnici že tradicionalno sprejem za mednarodne partnerje, ki se ga bodo udeležili tudi slovenski gosti, vključno z ministrom za kulturo, Dejanom Prešičkom.** Minister bo v spremstvu veleposlanika v Berlinu, **Franca Buta**, in drugih članov uradne delegacije, v sredo opravil tudi uradni ogled sejma ter srečanje z direktorjem sejma, **Juergenom Boosom**, na predvečer sejma pa se bo delegacija udeležila uradne slavnostne otvoritve sejma in paviljona letošnje častne gostje Frankfurtskega knjižnega sejma- Gruzije.

Na knjižni sejem v Frankfurt letos prihajajo naslednji slovenski avtorji in avtorice: **Anja Golob**; pri založbi Edition Korrespondenzen oktobra izide nemški prevod (Uljana Wolf in Urška P. Černe) pesniške zbirke Didaskalije k dihanju, **Goran Vojnović**; pri založbi Folio oktobra izide nemški prevod (Klaus Detlef Olof) romana Figa, **Slavoj Žižek**, ki bo gost eminentnega sejemskega programa na »modri zofi« (v nemščini sta letos izšli že dve njegovi knjigi), ter **Ivana Djilas,** **Lučka Kajfež Bogataj, Stanka Hrastelj, Vinko Möderndorfer**in avtor vinske monografije Slovenija, vinska dežela, **Robert Gorjak**. Celoten program dogodkov s slovenskimi avtorji si lahko ogledate v nadaljevanju.

Za podporo se tudi letos zahvaljujemo Slovenski turistični organizaciji, ki na slovenski stojnici predstavlja turistični in kulinarični potencial Slovenije.

**Dogodki s slovenskimi avtorji na sejmišču:**

**Četrtek, 11. oktober ob 15.30**, oder Leseinsel der Unabhängigen Verläge (dvorana 4.1, D36)

Goran Vojnović: branje in pogovor z avtorjem

Moderatorka: Doris Akrap (TAZ)

**Petek, 12. oktober ob 10.00**, oder das blaue sofa (dvorana 3.1, L25)

Pogovor s Slavojem Žižkom ob izidu nemškega prevoda knjige *Lenin 2017 (Lenin heute)*

Moderator: René Aguigah

**Petek, 12. oktober od 10.00 do 12.00** na slovenski nacionalni stojnici (dvorana 5.0, C103)

B2B srečanje slovenskih in turških založnikov

**Petek, 12. oktober ob 12.00**, oder Leseinsel der unabhängigen Verlage (dvorana 4.1, D36)

Anja Golob: branje in pogovor z avtorico

Moderator: Reto Ziegler

**Petek, 12. oktober ob 13.00**, oder Salon Weltempfang (dvorana 4.1, B81)

Kdo pravzaprav izbira? Pogovor s prevajalci in uredniki o vplivih na uredniške politike založb

Sodelujejo: Ilide Carmignani (IT), dr. Amalija Maček (SI) in Thorsten Ahrend (DE)

Moderator: Didier Dutour (FR)

**Petek, 12. oktober ob 13.30**, oder literadio (dvorana 4.1, B33)

Anja Golob: pogovor z avtorico

Moderatorka: Daniela Fürst

**Sobota, 13. oktober ob 15.00**, oder Gourmet Salon (dvorana 3.1, L137)

Slovenija, vinska dežela: pogovor in degustacija slovenskih vin z vinskim strokovnjakom Robertom Gorjakom

Moderator: Armin Diel

**Dogodki s slovenskimi avtorji izven sejma, v mestu:**

**Torek, 9. oktober ob 20.00**, Hessisches Literaturforum - Mousonturm (Waldschmidtstraße 4, Frankfurt)

Anja Golob in Goran Vojnović predstavljata nova prevoda svojih knjig v nemščino: *Didaskalije k dihanju* (Edition Korrespondenzen, 2018) in *Figa* (Folio Verlag, 2018)

Moderatorka: Doris Akrap (TAZ)

**Četrtek, 11. oktober ob 19.30**, lokal APM (Gallusanlage 2, Frankfurt)

Branje mednarodne pesniške platforme Versopolis s slovensko pesnico Stanko Hrastelj, nemško pesnico Danielo Seel in češkim pesnikom Petrom Borkovcem.

**Četrtek, 11. oktober ob 20.00**, program festivala Open Books na lokaciji Evangelische Akademie Frankfurt (Römerberg 9, Großer Saal)

Goran Vojnović: branje in pogovor z avtorjem

Moderator: Jörg Plath (Deutschlandfunk Kultur)

Partnerji programa: Frankfurtski knjižni sejem, Hessisches Literaturforum, ENLIT - European Network For Literary Translation, Yatedam – Turkish Literature Abroad, revija Versopolis

Program smo pripravili v sodelovanju z založbami: Belvin (Robert Gorjak, *Slovenia, a Winemaking Country*, 2017), Edition Korrespondenzen (Anja Golob: *Anleitungen zum Atmen*, 2018), Folio Verlag (Goran Vojnović: *Unter dem Feigenbaum*, 2018), wbg Academic (Slavoj Žižek: *Lenin heute*, 2018)

\*\*\*

Dodatne informacije in slikovni material: Anja Kovač, JAK (anja.kovac@jakrs.si), v času sejma: 051 304 089.

Informacije, vezane na obisk in program ministra Dejana Prešička: Ministrstvo za kulturo, Služba za odnose z javnostmi, Lavra Černigoj Blažko (pr.mk@gov.si)